བོད་ཀྱི་སྐད་ཡིག་སྦྱོང་སྤྱོད་སྤེལ་གསུམ་བྱ་རྒྱུའི་གཏན་འབེབས་འགའ་ཞིག་དང་དེ་དོན་འཁྱོལ་བྱེད་ཕྱོགས་གཉིས་འགྲེམས་བསྒྲགས་བྱས་པའི་རྗེས་སུ་འགྱུར་བ་མངོན་གསལ་གཅིག་རང་བྱུང་བ་ནི།བོད་སྐད་ཡིག་ལས་དོན་ཨུ་ཡོན་ལྷན་ཁང་ཟེར་བ་དེ་བཙུགས་ཏེ།ལོ་ཤས་རིང་ས་ཁུལ་ཁག་ཏུ་ངོ་སྐྱོད་ཀྱིས།བོད་ཀྱི་སྐད་ཡིག་སྦྱོང་སྤྱོད་སྤེལ་གསུམ་གྱི་ཐད་དགེ་སྐྱོན་ཇི་བྱུང་རྟོག་ཞིབ་དང་།བོད་སྐད་ཡིག་ཅེས་པའི་དུས་དེབ་ཅིག་གསར་དུ་འདོན་སྤེལ་བྱས་པ་དེ་རེད།ལས་ཁུངས་དེའི་ལས་བྱེད་པ་ཚོས།དཀའ་ངལ་དང་ཉེན་ཁར་མ་འཛེམས་པར།སྐབས་དེར་བོད་ཀྱི་སྐད་ཡིག་གི་གནས་བབས་སྐོར་ལ།དོན་སྙིང་ལྡན་པའི་སྙན་ཐོ་ཁ་ཤས་བཏོན་པ་དང་།ལྷ་ས་ཁུལ་གྱི་ཚོང་ཁང་དང་ལས་ཁུངས་ཁག་གི་སྒོ་བྱང་ཡོད་ཚད་ལ་ཞིབ་བཤེར་དག་བཅོས་བྱས་པ་སོགས་ཕན་ནུས་ཅུང་ཟད་ལྡན་པའི་ལས་ཀ་སྒྲུབ་ཡོད་ཀྱང་།མི་རིང་བར་ལས་ཁུངས་དེར་སྲིད་གཞུང་གིས་འགྲོ་གྲོན་ལྡང་ངེས་མ་སྤྲད་པ་དང་།ལྷག་པར་དུ་པཎ་ཆེན་རིན་པོ་ཆེ་སྐུ་གཤེགས་རྗེས་ཁོང་ཚོའི་ལས་དོན་ལ་དགོས་ངེས་ཀྱི་རྒྱབ་སྐྱོར་དང་མཐུན་རྐྱེན་མེད་སྟབས།ད་ཆ་ལས་ཁུངས་དེའི་ཡན་ལག་ལས་ཁུངས་ཡོངས་རྫོགས་མེད་པར་གྱུར་ཟིན་ལ།ལས་ཁུངས་ཨ་མ་ཡང་ཡོད་མེད་བཤད་ཚོད་མི་ཤེས་པ་ཞིག་རེད།